รธน.ใหม่ไม่ควรยาว นายกฯแนะแค่285มาตรา
คสช.ส่งเทียบเชิญ สนช.-อดีต สปช.-อดีต กมธ.ยกร่างฯ-นักกฎหมาย-นักวิชาการ นั่งแท่น 21 อรหันต์ ประยุทธ์ ไม่ห้ามเชิญนิติราษฎร์ลงสมัคร ยังไม่ตัดทิ้ง อมร-ลิขิต ชิงดำประธาน กรธ. วิษณุ ติงควรให้นักกฎหมายคุมเกมหัวโต๊ะ แพลมแก้ รธน. ชั่วคราวอีกรอบ ครูหยุย ชงดึงพรรคใหญ่ 2 ขั้วร่วมสังฆกรรม พท.ร่อนแถลงการณ์บี้รื้อ รธน.ปี 57 ให้ ปชช.มีส่วนร่วม ชูโมเดล ส.ส.ร.ยกร่างเปิดเผยชัดเจน ด้าน เกียรติ ไล่โละทิ้ง คปป.สวดส่งอำนาจล้นฟ้า ปู ไหว้พระแก้วขอพรให้บ้านเมืองสงบ ก้าวพ้นความขัดแย้ง ทหารล็อก เก่ง การุณ เข้าค่าย มทบ.11 คสช.ชี้ พิชัย ผิดข้อตกลงจ้อดิสเครดิตรัฐบาล บิ๊กตู่ ว้ากลั่นพวกท้าทายอำนาจรัฐ จับยัดคุกให้เข็ด แกนนำ พท.ดาหน้าจี้ปล่อยตัว ซัดปิดหูปิดตายิ่งอันตราย นายกฯฉุนเฉ่งยับ รปภ.ผิดคิวเข้มเกินเหตุกันมั่วเจ้าภาพงานบางกอกเจมส์ฯ,จากกรณีที่ พล.อ.ประยุทธ์ จันทร์โอชา นายกฯและหัวหน้า คสช.จะพิจารณาแต่งตั้งบุคคลเข้าร่วมเป็นคณะกรรมการร่างรัฐธรรมนูญชุดใหม่ มาทำหน้าที่ยกร่างรัฐธรรมนูญ โดยนายกฯระบุว่าได้มองบุคคลที่จะมาเป็นประธาน กรธ.อยู่หลายคน,เมื่อเวลา 15.45 น. วันที่ 10 ก.ย. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช.กล่าวถึงความคืบหน้าสรรหาบุคคลที่จะดำรงตำแหน่งประธานคณะกรรมการร่างรัฐธรรมนูญ (กรธ.) ว่า มองไว้หลายคน คุณสมบัติจะต้องเป็นที่ยอมรับ ข้อสำคัญนักการเมืองยอมรับหรือเปล่า วันที่ 22 ก.ย. จะประชุมร่วม ครม.-คสช.และทั้งหมดตนต้องลงนามก่อนจะเดินทางไปร่วมประชุมสหประชาชาติ ที่สหรัฐอเมริกาในวันที่ 23 ก.ย. ก็ตั้งมันทั้งหมดนั่นแหละ เมื่อถามย้ำว่า สรุปแล้ววันที่ 22 ก.ย. จะได้รายชื่อออกมาครบ 21 คนเลยใช่หรือไม่ พล.อ.ประยุทธ์ตอบว่า ก็ตอบไปว่าวันที่ 22 ก.ย. กลับมาถามอีกแล้วเดี๋ยวชกให้เลย ตอนนี้ให้โอกาสทุกคนเสนอชื่อมา ใครอยากเป็นสมัครมาตนจะพิจารณาเอง เมื่อถามว่า นักวิชาการคณะนิติราษฎร์จะเข้ามาเป็น กรธ. ด้วยเป็นไปได้หรือไม่ พล.อ.ประยุทธ์ ตอบว่า ก็สมัครมาสิ แต่พอถึงเวลาก็ไม่อยากเข้ามา ไม่เข้ามา ก็นักการเมืองทั้งนั้นแหละที่พูดๆ จำไม่ได้เหรอสื่อเขียนข่าวเองเขาบอกไม่มา เป็น สนช.ก็ไม่เอามาร่างรัฐธรรมนูญก็ไม่เอาใช่ไหม ผมไม่เชิญหรอก อยากมาก็สมัครมา จะไปง้ออะไรนักหนา ก็เปิดโอกาสให้เข้ามา สมัครทั้งหมดนั่นแหละ แล้วอย่ามาบอกว่าไม่เชิญอีก,เมื่อถามว่า ได้ทาบทามนายอมร จันทรสมบูรณ์ อดีตเลขาธิการคณะกรรมการกฤษฎีกา มาเป็นประธานกรธ.หรือไม่ พล.อ.ประยุทธ์ตอบว่า เขาป่วยอยู่ๆ เมื่อถามอีกว่า นายมีชัย ฤชุพันธุ์ อดีตประธานรัฐสภา ได้มีการทาบทามหรือไม่ พล.อ.ประยุทธ์ตอบว่า ท่านไม่รับแล้วไม่ใช่หรือ เมื่อถามว่า เป็นไปได้หรือไม่ที่นายวิษณุ เครืองาม รองนายกฯจะลาออกมาเป็นกรรมการร่างรัฐธรรมนูญด้วย พล.อ.ประยุทธ์ตอบว่า เขาจะออกเหรอ เธอไปบอกท่านสิ เมื่อถามอีกว่า มีชื่อนายลิขิต ธีรเวคิน อดีตสมาชิกสภาร่างรัฐธรรมนูญปี 2540 ด้วยหรือไม่ พล.อ.ประยุทธ์ ตอบว่า ถ้ามีชื่อคงมีการเสนอมา เพราะให้ทุกคนไปหามาประชุมร่วมกัน จะเอาคนไหนก็ว่ามา,เมื่อถามว่า หัวใจของรัฐธรรมนูญฉบับใหม่ต้องเป็นอย่างไร พล.อ.ประยุทธ์ตอบว่า ต้องแก้ปัญหาประเทศในอนาคตได้ และรักษาบ้านเมืองให้สงบในช่วงเวลาเปลี่ยนผ่าน ทำให้ประเทศเข้มแข็ง มั่นคง มั่งคั่ง ยั่งยืน และรัฐธรรมนูญฉบับใหม่ไม่ควรจะต้องเขียนยาวหลายมาตรา เขาตัดจาก 315 เหลือ 285 ต่างประเทศมีเท่าไหร่ไปดู แต่ไปบอกเอาแบบเขาไม่ได้ถ้าบอกไปก็เอาเรื่องอื่นมาอีก เรื่องเสรีภาพเต็มที่ก็เต็มที่กันเข้าไป ในต่างประเทศกว่าจะมั่นคงได้เขาตีกันมาเยอะกว่าเรา ตายกันไปเยอะกว่านี้ จะเอาแบบนั้นไหม ก็เอาสิ หมดเวลาตนก็ไปแล้ว ถ้าแก้ไม่ได้ก็ไม่รู้จะทำอย่างไร เมื่อถามว่า คิดจะแต่งเพลงใหม่หรือไม่หลังเพลงคืนความสุข มีเนื้อเพลงว่า ขอเวลาอีกไม่นาน นายกฯตอบว่า ตอนแรกที่แต่งเพลง หวังให้สังคมสงบ กฎหมายรัฐธรรมนูญเขียนว่าอย่างไร ถ้าไม่ผ่านก็ต้องทำต่อ ปัดโธ่ ตนไม่ได้เป็นคนบอกให้ผ่านหรือไม่ผ่าน ถ้าผ่านตนก็ดีประเทศ ชาติปลอดภัยหรือไม่ ท่านรับผิดชอบกันเอง ตนไม่รู้,พล.อ.ประยุทธ์กล่าวว่า คิดว่าคนส่วนใหญ่เข้าใจว่าเรากำลังทำอะไรกันอยู่สื่อก็ต้องช่วยตนตรงนี้ ถ้าขยายความขัดแย้งไปเรื่อยๆ มันก็ไปไม่ได้ จะร่างรัฐธรรมนูญกี่คณะก็ไปไม่ได้ แล้วจะตั้งใคร มันก็มนุษย์นี่แหละ และต้องเป็นมนุษย์ที่รับฟัง ถ้ามนุษย์ด้วยกันไม่รับฟังมันก็จบไปไม่ได้ รัฐธรรมนูญเป็นกติกาของสังคม ที่ผ่านมาไม่ทำตามรัฐธรรมนูญมีเยอะแยะไป อยู่ที่จิตสำนึกอยู่ที่ใจของคนเข้าไปทำงาน ถ้าเป็นคนดีเสียสละ ตั้งใจ ดูแลชาติ ประชาชน ลดความเหลื่อมล้ำ สร้างความเป็นธรรม สร้างความเข้มแข็ง เพิ่มขีดความสามารถการแข่งขันให้ประเทศก็ไม่ต้องมีกฎหมายเยอะ แค่ศีลธรรม จริยธรรมก็พอแล้ว ไม่มีประเทศไหน มีรัฐธรรมนูญเยอะเท่าประเทศเรา กฎหมายเยอะจริงๆ แต่พอถึงเวลาแล้วแก้ไขอะไรไม่ได้สักอย่าง เพราะทะเลาะกันด้วยเรื่องกฎหมาย,พล.อ.อนุพงษ์ เผ่าจินดา รมว.มหาดไทย กล่าวถึงกระแสข่าวที่มีชื่อนายอมร จันทรสมบูรณ์ อดีตเลขาธิการคณะกรรมการกฤษฎีกา มาเป็นประธาน กรธ.ว่า เป็นอำนาจของ พล.อ.ประยุทธ์ต้องตัดสินใจ ซึ่งยังไม่มีการปรึกษากัน เมื่อถามว่า พล.อ.ประยุทธ์ ระบุว่าจะหารือเรื่องนี้กับ ครม. กับ คสช. พล.อ.อนุพงษ์ตอบว่า หากเป็นเช่นนั้นท่านคงนำเรื่องเข้าหารือสัปดาห์หน้า อย่างไรก็ตามเมื่อยังไม่ทราบว่าท่านจะตั้งใคร อย่าเพิ่งไปวิพากษ์วิจารณ์หรือต่อให้รู้ว่าเป็นใครก็ไม่ควรวิพากษ์วิจารณ์ เพราะถือว่าเป็นอำนาจของหัวหน้า คสช.อยู่ดี,เมื่อถามว่า ได้พูดคุยกันถึงบุคคลที่จะเข้าไปนั่งในสภาขับเคลื่อนฯบ้างหรือไม่ พล.อ.อนุพงษ์ ตอบว่า ได้มีการพูดคุยกันบ้างในเรื่องนี้ โดยคุณสมบัติที่มีการพูดคุยกันไว้คือ 1.มาจาก สปช.เดิม 2.จากผู้ที่เป็นอดีตข้าราชการของกระทรวงต่างๆ และ 3.ข้าราชการปัจจุบันของกระทรวงต่างๆ โดยจะต้องเป็นผู้ที่มีความรู้ทางด้านกฎหมายเป็นอย่างดี,ที่ทำเนียบรัฐบาล นายวิษณุ เครืองาม รองนายกรัฐมนตรี กล่าวถึงคุณสมบัติผู้ที่จะมาทำหน้าที่คณะกรรมการร่างรัฐธรรมนูญว่า ต้องเอาตามที่ พล.อ.ประยุทธ์ จันทร์โอชา นายกฯและหัวหน้า คสช.บอกเพราะท่านเป็นคนหา ไม่จำเป็นต้องเป็นคนที่เห็นเหมือน คสช. แต่คงไม่เลือกเอาคนที่เห็นขัดแย้ง ส่วนนายดิสทัต โหตระกิตย์ เลขาธิการคณะกรรมการกฤษฎีกา จะเข้ามาเป็นโดยตำแหน่งหรือไม่ตนไม่ทราบ อยู่ที่เขาจะยอมให้มี กมธ.ยกร่างฯชุดเก่าเข้ามาหรือไม่ และได้พบกับนายพรเพชร วิชิตชลชัย ประธาน สนช.ท่านบอกว่าไม่ได้ขอว่าต้องมี สนช.มาเป็นคณะกรรมการร่างฯ เพียงแต่น่าจะมี 1-2 คน ถ้าไม่มีเลยก็ไม่เป็นไร ทั้งนี้ตัวประธาน กรธ.ไม่มีที่ไหนเขียนเอาไว้ว่าต้องเป็นนักกฎหมาย ในอดีตเคยมีนักรัฐศาสตร์ แต่ถ้าเป็นนักกฎหมายจะดี เพราะประธานเป็นคนคุมเกม บริหารจัดการประชุมได้ง่าย อย่างไรก็ตามนายกฯเองรู้จักคนมาก ยิ่งเคยคัดคนเป็นอะไรต่อมิอะไรมาหลายหนแล้ว สังเกตจากการแต่งตั้งข้าราชการบางทีเอ่ยชื่อมาท่านจะบอกเลยว่าคนคนนั้นเคยดำรงตำแหน่งอะไร เมื่อใด,นายวิษณุกล่าวว่า เจตนารมณ์ของ คสช.ในการยกร่างรัฐธรรมนูญครั้งนี้คือ 1.มีการบริหารราชการแผ่นดิน 2.มีการปฏิรูป และ 3.มีปรองดองเกิดขึ้น เรื่องปรองดองเป็นเรื่องใหญ่เพราะนายกฯพูดหลายครั้ง ท่านนำไปผูกกับเหตุการณ์ด้วยว่าโรดแม็ป 6-4-6-4 หรือ 20 เดือนนั้นมีโอกาสจะสั้นลงมาเป็น 10 เดือน 15 เดือนได้ หากสถานการณ์บ้านเมืองมีความสงบเรียบร้อย มีความปรองดอง สามารถหาเสียงเลือกตั้งได้ ตนอยากยกสุภาษิตฝรั่งที่เขาบอกว่าเมื่อแดดออกให้เอาหญ้าไปตาก เพราะเมื่อถึงฤดูหนาวหิมะตกจะไม่มีหญ้าให้วัวกิน หากบัดนี้แดดออกต้องเอาหญ้าไปตาก แต่ถ้าฟ้ามืดครึ้มต้องเก็บหญ้า ดังนั้น หากบ้านเมืองสงบเรียบร้อยก็เร่งเลือกตั้งเสีย แต่ถ้ายังตะลุมบอนตีกันอยู่ มีระเบิด ผู้คนยังไม่สามัคคี ด่าทอกัน จ้องเลือกตั้งเข้ามาเพื่อล้างแค้นกัน อย่างนั้นยากที่จะไปเร่งรัด,นายวิษณุกล่าวอีกว่า เรื่องปรองดองนายกฯพูดเองว่า วิธีในการจัดความปรองดองคือ 1.สิ่งใดที่เยียวยาให้เขาได้จะต้องเยียวยา 2.สิ่งใดที่ให้อภัยได้ควรจะทำ แต่ต้องอยู่บนพื้นฐานที่ต้องมีความรับผิดเกิดขึ้นก่อน 3.การทำให้ทุกอย่างมีมาตรฐานเดียวกัน อย่ามีสองมาตรฐาน ลำเอียงหรือเลือกปฏิบัติ 4.สร้างการรับรู้ความเข้าใจ พัฒนาให้ลืมตาอ้าปาก ไม่เหลื่อมล้ำ เขาจะรู้สึกว่าพร้อมจะปรองดอง ซึ่งเป็นมติ ครม.ไปแล้ว โดยกลไกของรัฐทั้งหมดจะเป็นผู้ผลักดัน สนช.จำเป็นต้องช่วย ถ้าจำเป็นต้องออกกฎหมาย และสภาขับเคลื่อนปฏิรูปจะต้องช่วยทำความเข้าใจกับประชาชน เมื่อข่าวถามว่า หากครั้งนี้ไม่ผ่านประชามติจะทำอย่างไร นายวิษณุกล่าวว่า มีการปรารภกัน แต่คิดว่ายังอีกระยะยาว หากจำเป็นอาจจะแก้ไขรัฐธรรมนูญฉบับชั่วคราวอีก แต่ยังไม่ช่วงนี้ต้องอีกระยะหนึ่ง,ที่รัฐสภา นายสุรชัย เลี้ยงบุญเลิศชัย รองประธาน สนช.คนที่ 1 กล่าวถึงกระแสข่าวถูกทาบทามให้ร่วมเป็นคณะกรรมการร่างรัฐธรรมนูญว่า ยังไม่ได้รับการติดต่อใดๆ สื่อตั้งให้ คนอื่นน่าจะเหมาะสมมากกว่า ตนคงทำหน้าที่แค่นำความเห็นเกี่ยวกับผลการศึกษาเรื่องรัฐธรรมนูญของ สนช.ไปประสานกับผู้เกี่ยวข้องจะเหมาะกว่า คณะกรรมการ กรธ. ถ้าได้คนมีประสบการณ์ร่างรัฐธรรมนูญปี 40 และ 50 รวมถึงฉบับที่ สปช.ไม่ให้ความเห็นชอบจะเป็นประโยชน์ เพราะทฤษฎีกฎหมายการปกครองอย่างเดียว คงไม่สามารถได้รัฐธรรมนูญที่ดีเหมาะสมกับสังคมไทย จึงควรมีผู้มีประสบการณ์ตรงการจัดทำรัฐธรรมนูญในอดีตมาด้วย โดยควรนำรัฐธรรมนูญปี 50 มาต่อยอดความคิดและพัฒนารวมกับเนื้อหาที่ดีๆในร่างรัฐธรรมนูญที่ไม่ผ่านความเห็นชอบจาก สปช.มาประกอบการยกร่าง,นายวัลลภ ตังคณานุรักษ์ สมาชิก สนช.กล่าวว่าการยกร่างรัฐธรรมนูญใหม่ต้องยึดโยงกับภาคประชาชนเป็นสำคัญ เมื่อร่างเสร็จต้องทำประชามติ ส่วนคณะกรรมการกรธ.ทั้ง 21 คน อยากให้มีตัวแทน สนช.ไปร่วมด้วย อาทิ นายชูเกียรติ รัตนชัยชาญ นายสมคิด เลิศไพฑูรย์ นางกาญจนารัตน์ ลีวิโรจน์ รวมทั้งตัวแทนจากอดีต สปช.อาทิ นายอลงกรณ์ พลบุตร นายคำนูณ สิทธิสมาน ตลอดจนอดีต สนช. ปี 2549 อาทิ พล.ร.อ.เกาะหลัก เจริญรุกข์ และนายประพันธ์ คูณมี และควรมีนักกฎหมายมหาชน นักรัฐศาสตร์ ภาคประชาสังคม รวมทั้งตัวแทน 2 พรรคการเมืองใหญ่เข้าร่วม โดยระหว่างร่างรัฐธรรมนูญต้องพบปะประชาชนด้วย หากร่างอย่างเดียวจะไม่ได้รับฟังความเห็นประชาชน เป็นเรื่องยากที่จะทำประชามติ ต้องใช้เวลาร่างรัฐธรรมนูญ 180 วันให้คุ้มค่า ส่วนคณะกรรมการยุทธศาสตร์ปฏิรูปและการปรองดองแห่งชาติ (คปป.) ควรกำหนดอำนาจหน้าที่ให้ชัดเจน ไม่ให้ซ้อนอำนาจ,นายสมบัติ ธำรงธัญวงศ์ อดีตสมาชิก สปช.กล่าวถึงกระแสข่าวถูกทาบทามให้เป็นคณะกรรมการร่างรัฐธรรมนูญชุดใหม่ว่า ยังไม่ได้รับการติดต่อทาบทามใดๆ และไม่ขอออกความเห็นใดๆว่า จะรับเป็นคณะกรรมการร่างรัฐธรรมนูญหรือไม่ เป็นหน้าที่ของ คสช.จะแต่งตั้ง หากพูดอะไรไปคงไม่เหมาะสม แต่ส่วนตัวมองว่าองค์ประกอบของคณะกรรมการทั้ง 21 คน ควรมีทั้งนักนิติศาสตร์ รัฐศาสตร์ เศรษฐศาสตร์ สังคมศาสตร์ เพราะรัฐธรรมนูญเกี่ยวข้องกับทุกสายงาน ต้องมีความหลากหลาย,นายอมร วานิชวิวัฒน์ อดีต สปช.กล่าวว่า แม้ขณะนี้ยังไม่มีใครทาบทาม แต่ยอมรับว่าได้พูดคุยอย่างไม่เป็นทางการกับผู้ใหญ่มาตลอด ไม่ใช่การเสนอหน้าเรียกว่าแสดงความจำนงชัดเจนไปเลย ไม่ต้องรอให้ผู้ใหญ่มาถาม ถ้าตนถูกเสนอชื่อไม่ว่าตำแหน่ง สภาขับเคลื่อนการปฏิรูปประเทศ หรือคณะกรรมการร่างรัฐธรรมนูญ ก็ไม่ปฏิเสธและพร้อม เราเป็นผู้ยกมือโหวตคว่ำรัฐธรรมนูญ หากได้นำข้อบกพร่องที่มองเห็นมาปรับแก้ใส่ในรัฐธรรมนูญ จะเกิดประโยชน์,พล.อ.เลิศรัตน์ รัตนวานิช อดีตโฆษกคณะ กมธ.ยกร่างรัฐธรรมนูญ กล่าวถึงกรณีที่มีกระแสข่าวว่า คสช.วางตัวร่วมเป็นกรธ.ว่า ยังไม่มีใครติดต่อทาบทามเข้ามา เป็นสิทธิของนายกฯจะเลือกใคร ขอพักผ่อนและทำภารกิจส่วนตัวให้เรียบร้อย ถ้ามีใครติดต่อเข้ามาเป็นเรื่องของอนาคต,นายบัณฑูร เศรษฐศิโรตม์ อดีต กมธ.ยกร่างฯ กล่าวว่า ยังไม่มีใครมาทาบทาม คงเป็นไปได้ยาก เพราะมีคนอยากเข้ามาทำงานตรงนี้มาก ข้อดีของ กมธ.ยกร่างฯชุดเก่าหากเข้ามาทำงานคือไม่ต้องเริ่มจากศูนย์ ส่วนเรื่องสภาขับเคลื่อนการปฏิรูปประเทศ หากทาบทามมาต้องคิดหนัก รูปแบบเดิมข้อจำกัดมาก ขยับอะไรลำบาก คงต้องออกแบบกันใหม่ เนื่องจากสภาแบบเดิมไม่ตอบโจทย์การขับเคลื่อน ควรให้คณะ กมธ.แต่ละเรื่องเดินเรื่องขับเคลื่อนเองเลยน่าจะคล่องตัวกว่า,ผู้สื่อข่าวรายงานความคืบหน้าการคัดเลือกคณะกรรมการร่างรัฐธรรมนูญ 21 คน คสช.เริ่มทาบทามบุคคลมาร่วมเป็นคณะกรรมการร่างฯแล้ว โดยทาบทามไปยังอดีตคณะ กมธ.ยกร่างรัฐธรรมนูญชุดเดิม สนช. อดีต สปช. ตลอดจนนักวิชาการและนักกฎหมาย อาทิ พล.อ.เลิศรัตน์ รัตนวานิช นายคำนูณ สิทธิสมาน นายเจษฎ์ โทณะวณิก อดีต กมธ.ยกร่างฯ นายสมคิด เลิศไพฑูรย์ สนช. พล.อ.จิระ โกมุทพงษ์ สนช. นายสมบัติ ธำรงธัญวงศ์ อดีต สปช. นายปริญญา เทวานฤมิตรกุล รองอธิการบดีมหาวิทยาลัยธรรมศาสตร์ นายอุดม รัฐอมฤต อาจารย์คณะนิติศาสตร์ มหาวิทยาลัยธรรมศาสตร์ นายคณิต ณ นคร อดีตประธานกรรมการอิสระตรวจสอบและค้นหาความจริงเพื่อการปรองดองแห่งชาติ (คอป.) โดยอยู่ระหว่างรอคำตอบรับว่าจะมาร่วมงานด้วยหรือไม่,ส่วนตำแหน่งประธานคณะกรรมการร่างฯ คสช.ได้ทาบทามนายอมร จันทรสมบูรณ์ อดีตเลขาธิการคณะกรรมการกฤษฎีกา วัย 85 ปี ให้มารับตำแหน่ง เนื่องจากมีคุณสมบัติครบทั้งวัยวุฒิและคุณวุฒิเชี่ยวชาญด้านกฎหมายมหาชน เคยมีประสบการณ์การยกร่างรัฐธรรมนูญในอดีต ที่ผ่านมานายอมรเคยถูกทาบทามให้เป็นคณะ กมธ.ยกร่างรัฐธรรมนูญมาแล้ว แต่ปฏิเสธไม่รับตำแหน่ง เนื่องจากขณะนั้น คสช.วางตัวนายบวรศักดิ์ อุวรรณโณ เป็นประธาน กมธ.ยกร่างฯไว้แล้ว อย่างไรก็ตาม นายอมรยังไม่ตัดสินใจว่าจะรับตำแหน่งประธาน กรธ.หรือไม่ เนื่องจากนายอมรนอนพักรักษาตัวอยู่ที่โรงพยาบาล หลังหกล้มจนบาดเจ็บ,วันเดียวกัน พรรคเพื่อไทยได้ออกแถลงการณ์ เรื่องความเห็นของพรรคเพื่อไทยต่อการลงมติไม่รับร่างรัฐธรรมนูญของสภาปฏิรูปแห่งชาติ (สปช.) ใจความว่า 1.จากโรดแม็ปของ คสช.ที่เดิมจะใช้เวลาประมาณ 1 ปี ให้มีการเลือกตั้ง แต่ต่อมาขยายออกไปเรื่อยๆ ยิ่งล่าช้าออกไปเท่าใด ประเทศชาติและประชาชนยิ่งเสียหายและเสียโอกาสในทุกด้าน 2.การแก้ปัญหาความแตกแยกและสร้างความปรองดอง หัวใจสำคัญอยู่ที่การเปิดเวทีให้ทุกฝ่ายได้พูดจากันเต็มที่ ลดอคติ สร้างความยุติธรรมให้เกิดขึ้นในการบังคับใช้กฎหมาย การสร้างกลไกที่แปลกพิสดาร ผิดไปจากหลักสากล โดยอธิบายว่าเพื่อให้เหมาะกับสังคมไทย ล้วนเป็นข้ออ้างเพื่อสถาปนาหรือสืบทอดอำนาจทั้งสิ้น,3.หากยังคงร่างรัฐธรรมนูญโดยคณะบุคคลที่มาจากการแต่งตั้งของคณะรัฐประหาร ภายใต้กระบวนการยกร่างที่ไม่เป็นประชาธิปไตย มีแต่จะยิ่งสร้างความขัดแย้งจนไปสู่วิกฤติที่เลวร้าย พรรคเพื่อไทยจึงเสนอให้ คสช.แก้ไขรัฐธรรมนูญชั่วคราว 2557 เปิดโอกาสให้ประชาชนได้มีส่วนร่วมในการยกร่างรัฐธรรมนูญ เช่น การใช้กระบวนการ ส.ส.ร.หรือกระบวนการอื่นใดที่เหมาะสม และให้กระบวนการการยกร่างเป็นไปอย่างเปิดเผย เป็นกลาง ภายในระยะเวลาที่แน่นอน โดยคำนึงถึงการจัดให้มีรัฐบาลที่มาจากการเลือกตั้งของประชาชน เพื่อให้ประเทศกลับสู่ภาวะปกติโดยเร็วที่สุด,นายจาตุรนต์ ฉายแสง อดีต รมว.ศึกษาธิการ แกนนำพรรคเพื่อไทย โพสต์เฟซบุ๊กว่าร่างรัฐธรรมนูญถูกคว่ำไปหยกๆ เนื่องจากกระบวนการร่างไม่เปิดให้มีการแสดงความคิดเห็น จะร่างใหม่ย่อมต้องเปิดกว้าง 6-4-6-4 เป็นเวลานานมากและอาจยืดออกไปได้อย่างไม่มีกำหนดแน่นอน ประเทศยังจะเผชิญปัญหาอีกมาก การไม่รับฟังความคิดเห็นที่แตกต่างหลากหลายเป็นอันตราย น่าเป็นห่วงประเทศชาติบ้านเมืองอย่างยิ่ง,นายเกียรติ สิทธีอมร รองหัวหน้าพรรคประชาธิปัตย์ กล่าวถึงกรณีอดีต สปช.บางคนอ้างเหตุผลการลงมติคว่ำร่างรัฐธรรมนูญเพื่อต้องการเพิ่มเวลาให้กับทีมเศรษฐกิจชุดใหม่ของรัฐบาลไม่น่าจะเกี่ยวโยงกัน เพราะกรอบเวลาในรัฐธรรมนูญชั่วคราว 2557 มีเพียงพอที่ทีมเศรษฐกิจชุดใหม่ของรัฐบาลจะทำงานให้เห็นหน้าเห็นหลัง ขณะนี้ต้องรอว่ารายชื่อคณะกรรมการร่างรัฐธรรมนูญจะเป็นใครและในร่างรัฐธรรมนูญฉบับที่คว่ำไปนั้นมี 3-4 ประเด็นที่เห็นไม่ตรงกันในสังคม อาทิ คณะกรรมการยุทธศาสตร์และการสร้างความปรองดองแห่งชาติ (คปป.) มีปัญหาด้านการทับซ้อนในโครงสร้างการบริหารกันหรือไม่ ขอให้แก้ไขเรื่องเหล่านี้ ส่วนกรอบโรดแม็ปสูตร 6-4 6-4 เดือน เห็นว่าถ้าใช้เวลา 6 เดือน ในการรับฟังความเห็นจากทุกฝ่ายอย่างเปิดเผย ก็น่าจะเป็นประโยชน์,นายกษิต ภิรมย์ อดีต รมว.ต่างประเทศ โพสต์เฟซบุ๊กว่า ใครก็ตามที่จะเข้ามาเป็นคณะกรรมการร่างรัฐธรรมนูญจะเป็นผู้มีอาชีพใด ไม่ใช่ประเด็นถ้ามีคุณสมบัติสำคัญคือ มีจิตใจที่ใฝ่หาประชาธิปไตย โปร่งใส ตรวจสอบได้ตลอดเวลาโดยประชาชนก็สมควรเป็นผู้ยกร่างฯได้ โดยเฉพาะหากพิสูจน์ให้เห็นความมุ่งมั่นด้วยการเคลื่อนไหวต่อสู้เพื่อสิทธิเสรีภาพอย่างสม่ำเสมอก็น่าจะได้รับการพิจารณาเป็นพิเศษ ส่วนร่างรัฐธรรมนูญที่ถูกคว่ำ ส่วนหนึ่งมาจากการไม่ตกลงถึงแนวทาง จึงได้เห็นการดำเนินการที่ดูวุ่นวายสะเปะสะปะ สุดท้ายใช้งานไม่ได้ ดังนั้นเพื่อหลีกเลี่ยงความล้มเหลวซ้ำ คสช.ควรจัดทำแนวทางการร่างรัฐธรรมนูญนำเสนอต่อสังคมเสียก่อน เสมือนเจ้าของบ้านตกลงเลือกแบบบ้านกับสถาปนิกแล้ว ค่อยให้กรรมการร่างฯมาดำเนินการ,นายไชยวัฒน์ ไตรยสุนันท์ อดีต ส.ส.พรรคประชาธิปัตย์ กล่าวถึงกรณี พล.อ.ประยุทธ์ จันทร์โอชา นายกฯและหัวหน้า คสช.ระบุว่านักการเมืองว่าเป็นต้นเหตุให้ สปช.คว่ำร่างรัฐธรรมนูญว่า ตั้งแต่รัฐประหารยึดอำนาจ นายกฯกล่าวตำหนินักการเมืองมาโดยตลอด ทั้งที่แสดงเจตนาว่าจะให้เกิดความปรองดอง แต่มองข้ามไปว่า สปช.คือคนที่ คสช.คือนายกฯแต่งตั้งมาทั้งสิ้น คำกล่าวที่ว่านักการเมืองเสี้ยม สปช.เหมือนไม่ให้เกียรติ สปช.ว่าไร้วุฒิภาวะยอมให้นักการเมืองที่นายกฯพูดย้ำเสมอว่าเป็นคนไม่ดี เสี้ยมสอนให้ลงมติคว่ำร่างรัฐธรรมนูญ จึงขอย้ำกับท่านนายกฯอีกครั้งว่า นักการเมืองมีทั้งคนดีและคนเลวเหมือนทุกอาชีพ หาก สปช.ใช้วิจารณญาณลงมติ เพื่อประโยชน์ของชาติโดยบริสุทธิ์ใจถึง 135 เสียง ถามว่านายกฯคิดได้อย่างไรว่า สปช.ดังกล่าว ถูกนักการเมืองเสี้ยม ทำไมจึงไม่ยอมรับความจริงรับฟังความคิดเห็นของคนที่เห็นต่างบ้าง,เวลา 14.00 น. น.ส.ยิ่งลักษณ์ ชินวัตร นายสมชาย วงศ์สวัสดิ์ อดีตนายกฯ พล.ต.ท.วิโรจน์ เปาอินทร์ รักษาการหัวหน้าพรรคเพื่อไทย และนายชวลิต วิชยสุทธิ์ รักษาการรองเลขาธิการพรรคเพื่อไทย เดินทางไปยังศาลาสหทัยสมาคมในพระบรมมหาราชวังเพื่อลงนามถวายพระพรพระบาทสมเด็จพระเจ้าอยู่หัว โดยนายชวลิต วิชยสุทธิ์ รักษาการรองเลขาธิการพรรคเพื่อไทย กล่าวว่า ช่วงที่ น.ส.ยิ่งลักษณ์กำลังเดินเข้าไปยังศาลาสหทัยสมาคมในพระบรมมหาราชวัง เพื่อลงนามถวายพระพรพระบาทสมเด็จพระเจ้าอยู่หัว มีนักท่องเที่ยวชาวจีนจำนวนมากเรียกชื่อยิ่งลักษณ์ๆ ตลอดทางพร้อมขอถ่ายรูปด้วยเป็นระยะ ไม่นับฝรั่งและนักท่องเที่ยวไทย แม้ น.ส.ยิ่งลักษณ์จะโดนมรสุมการเมืองกระหน่ำมาตลอด แต่ยังเป็นที่ชื่นชมของนักท่องเที่ยวต่างชาติและชาวไทย ทำให้หายเหนื่อยแม้จะถูกนักท่องเที่ยวรุมล้อมขอถ่ายรูปตลอดทางก็ตาม หลังจากนั้นคณะได้ไปกราบพระแก้วมรกต น.ส.ยิ่งลักษณ์บอกว่าช่วยกันอธิษฐานขอให้บ้านเมืองสงบ ทุกภาคส่วนเมตตา ปรารถนาดีต่อกัน สามัคคีกัน ก้าวพ้นความขัดแย้ง บ้านเมืองกลับมาสู่แนวทางประชาธิปไตยโดยเร็ว,อีกเรื่อง เมื่อเวลา 13.00 น. ที่สโมสรทหารบก พล.อ.อุดมเดช สีตบุตร รมช.กลาโหมและ ผบ.ทบ.กล่าวยอมรับว่า คสช.เชิญตัวนายพิชัย นริพทะพันธุ์ อดีต รมว.พลังงาน และแกนนำพรรคเพื่อไทย ไปพูดคุย เนื่องจากแสดงความคิดเห็นไม่ตรงและไม่เป็นไปตามแนวทางที่เคยตกลงกันไว้ จึงต้องเชิญมาพูดคุยอีกครั้ง เพื่อทำความเข้าใจ พร้อมทั้งปฏิเสธตอบคำถามว่าควบคุมตัวไว้ที่ใด เป็นเวลากี่วัน ตอบเพียงแค่สั้นๆว่า คงไม่มีอะไร ก่อนจะขึ้นรถเดินทางไปประชุมสภาความมั่นคงแห่งชาติ (สมช.) ที่ทำเนียบรัฐบาล,พ.อ.วินธัย สุวารี โฆษก คสช. กล่าวถึงกรณีที่ กกล.รส.เชิญนายพิชัยมาแลกเปลี่ยนทำความเข้าใจตามแนวทางการรักษาความสงบเรียบร้อยเดิมเนื่องจากช่วงหลังนายพิชัยเริ่มแสดงออกโดยไม่เป็นตามเงื่อนไขที่ได้ขอความร่วมมือไว้ เหมือนมีเจตนามุ่งทำลายความน่าเชื่อถือโดยใช้เพียงทัศนคติส่วนตัวมาอย่างต่อเนื่อง มีการนำเสนอข้อมูลในลักษณะเชิงพาดพิงกล่าวหาด้วยข้อมูลที่ไม่ครบถ้วน มีความพยายามชี้นำให้สังคมสับสนไม่มั่นใจต่อภาครัฐบ่อยครั้ง หลายอย่างก็ไม่สามารถพิสูจน์ได้ อย่างไรก็ตาม เจ้าหน้าที่คงจะพยายามใช้การทำความเข้าใจเป็นหลัก ส่วนจะใช้เวลาแค่ไหนขึ้นอยู่กับความร่วมมือ และดุลพินิจของเจ้าหน้าที่ที่รับผิดชอบ,ผู้สื่อข่าวรายงานจากกองกำลังรักษาความสงบ (กกล.รส.)ว่า เมื่อวันที่ 10 ก.ย.นายการุณ โหสกุล อดีต ส.ส.ดอนเมือง พรรคเพื่อไทย ได้ถูกเจ้าหน้าที่ทหารจากกองพลทหารม้าที่ 2 รักษาพระองค์ (พล.ม. 2 รอ.) ไปเชิญตัวจากบ้านพักย่านดอนเมืองไปควบคุมตัวภายในมณฑลทหารบกที่ 11 (มทบ.11) เบื้องต้นยังไม่ทราบแน่ชัดว่า จะถูกกักตัวไว้นานเท่าใด ขณะที่นางพิมพ์ชนา โหสกุล ภรรยานายการุณ กล่าวทางโทรศัพท์กับผู้สื่อข่าวเพียงสั้นๆว่า ตนยังไม่ทราบเรื่อง ทั้งนี้ พ.อ.วินธัย ยอมรับว่า ขณะนี้นายการุณ โหสกุล อยู่ในความควบคุมของเจ้าหน้าที่ กกล.รส.,ไม่แน่ใจว่าได้มีการตั้งข้อหาด้วยหรือไม่ เพราะจากการดูพฤติกรรมส่วนตัวของนายการุณ ตลอดระยะเวลาที่ผ่านมาที่แสดงออก ไม่เป็นไปตามเงื่อนไขที่เจ้าหน้าที่ คสช.ขอความร่วมมือไว้ เจ้าหน้าที่จำเป็นต้องควบคุมตัวมาเพื่อทำความเข้าใจและแลกเปลี่ยนทัศนคติ ไม่ทราบว่าควบคุมตัวไว้ที่ไหนและกี่วันขึ้นอยู่กับการพูดคุยกับนายการุณเองว่าจะปฏิบัติตามเงื่อนไขของเจ้าหน้าที่ได้หรือไม่,เมื่อเวลา 15.45 น.ที่ทำเนียบรัฐบาล พล.อ.ประยุทธ์ จันทร์โอชา นายกฯและหัวหน้า คสช.กล่าวถึงกรณี คสช.นำตัวนายพิชัย นริพทะพันธุ์ อดีต รมว.พลังงาน เข้าค่ายทหารเป็นเวลา 7 วันว่า เป็นไปตามคำสั่ง คสช.เมื่อถามว่า รวมถึงนายการุณ โหสกุล อดีต ส.ส.กทม.พรรคเพื่อไทยด้วยหรือไม่ พล.อ.ประยุทธ์ ตอบว่า ด้วยมั้ง เมื่อถามว่า การเรียกตัวไปครั้งนี้สาเหตุและความผิดมาจากอะไร พล.อ.ประยุทธ์ ตอบอย่างมีอารมณ์ว่า เป็นไปตามคำสั่งคสช.ตนไม่ค่อยจะอยากใช้ แต่ได้มอบอำนาจไปแล้ว เป็นเรื่องที่เขาพิจารณากันเอง ถ้าการพูดจาไปใน ลักษณะที่ท้าทายอำนาจรัฐทำได้ไหม ตนปล่อยมาเยอะแล้ว สิ่งไหนที่สร้างความเดือดร้อน สร้างความไม่สงบ คนที่พูดจาไม่ดี พูดจาแล้วทำให้เกิดความเสียหาย มันควรจะพูดหรือไม่ หรือถ้าไม่อยากให้เกิดความสงบ เดี๋ยวก็เอาออกมาให้หมด ใครอยากพูดอะไรก็พูด เมื่อถามว่าการเชิญตัวครั้งนี้นำไปคุมขังหรือปรับทัศนคติ พล.อ.ประยุทธ์กล่าวแบบประชดว่า เอาไปกินข้าวมั้ง เอาตัวไปเลี้ยงข้าว เลี้ยงปลา,พล.อ.ประยุทธ์กล่าวว่า นักการเมืองและพรรค การเมืองที่ออกมาพูดวันนี้ ก็ขอร้องเถอะ ถ้าท่านไม่มาพูดจาให้ร้ายตน ตนก็ไม่ไปยุ่งกับท่าน แต่ถ้ายัง มาพูดโจมตีรัฐบาล อยากถามว่ามีใครเขาทำกันบ้าง ยิ่งเป็นรัฐบาลที่มาอย่างตน มันไม่มีใครพูดได้ ที่ผ่านมาก็ให้พูด จะเขียนในโซเชียลมีเดีย อะไรก็เขียนไปเถอะ แต่มาต่อต้านตนตรงๆ ไม่ได้ ไม่มีใครเขายอม นี่ถือว่าให้โอกาสมาเยอะแยะแล้ว ถ้าท่านเป็นพ่อแม่คน มีพ่อ แม่ ลูก แล้วลูกคุณมาพูดกับคุณแบบนี้ได้หรือไม่ แต่ตนไม่ใช่พ่อเขานะ แต่หมายความว่าถ้าลูกคุณขัดคำสั่งคุณ คุณจะยอมหรือไม่ ผมว่า ไอ้คนที่ชอบทำผิดกฎหมายกับผม ทำอย่างนั้นกับผมไม่ได้ เมื่อถามว่า ถ้าคนเหล่านี้ยังไม่เข็ด จะดำเนินการอย่างไร พล.อ.ประยุทธ์ตอบว่า ถ้าไม่เข็ดก็ ติดคุกไปเรื่อยๆ แค่นั้นเองจะไปยากอะไรเล่า ผิดอีกก็ติดอีก,เมื่อถามต่อว่า จะเป็นขบวนการดิสเครดิตก่อนที่นายกฯจะเดินทางเข้าร่วมประชุมสหประชาชาติหรือไม่ พล.อ.ประยุทธ์ย้อนถามว่า ทำไมเขาจะไม่เชิญผมหรืออย่างไร สื่อก็ต้องช่วยฉันบ้าง ถามว่าไอ้คนทำ ทำความดีหรือเปล่า สื่อต้องเสนอข่าวสองด้าน ถ้าเสนออีกฝ่าย บ้านเมืองฉิบหายใครรับผิดชอบ และขบวนการเหล่านี้ก็ไม่ได้ทำให้ลำบากอะไร เวลาไปต่างประเทศไม่เห็นมีใครรังเกียจสักคน ตนก็ไม่เคยหวั่นไหวอะไรทั้งสิ้น และยืนยันไม่ได้บอกว่านักการเมืองเลวทั้งหมด ถ้าคนไหนที่รู้ว่าตัวเองผิด เข้าไปต่อสู้ในกระบวนการยุติธรรมแล้วถ้าบอกว่าไม่ผิดก็คือไม่ผิด แต่ถ้าผิดก็หาวิธีการแก้ปัญหา ถือว่าปฏิบัติตามกระบวนการยุติธรรม อันนี้ถึงจะเรียกว่าปรองดอง เมื่อถามว่าตอนนี้เริ่มมีกระบวนการต่างๆ รวมทั้งเว็บไซต์ออกมาโจมตีนายกฯจะดำเนินการอย่างไร พล.อ.ประยุทธ์ตอบว่า ตอนนี้เจ้าหน้าที่ที่เกี่ยวข้องและกระทรวงเทคโนโลยีสารสนเทศและการสื่อสาร หรือไอซีที กำลังดำเนินการอยู่ แต่ไม่รู้ จะทำอย่างไรเพราะเว็บไซต์เหล่านี้มาจากต่างประเทศ ทำได้เพียงเว็บไซต์ที่มีต้นทางที่นี่,วันเดียวกัน นายภูมิธรรม เวชยชัย รักษาการเลขาธิการพรรคเพื่อไทยกล่าวว่า ติดตามข่าวเรื่องนายพิชัยหายตัวไปด้วยความไม่สบายใจ จนถึงขณะนี้หายตัวไปเกิน 24 ชั่วโมง โดยไม่มีใครทราบแน่ชัดว่าอยู่ที่ใด จากข่าวคาดว่าน่าจะถูกเชิญไปปรับทัศนคติอีก 7 วัน จึงขอแสดงความห่วงใยอย่างจริงใจ ในฐานะเพื่อนนักการเมืองด้วยกัน และเป็นนักการเมืองของพรรคเพื่อไทย ทั้งนี้ บทบาทที่ผ่านมาของนายพิชัยได้พยายามใช้ประสบการณ์ ความรู้ เสนอข้อคิดเห็นและเหตุผลให้ทางออกของประเทศด้วยความบริสุทธิ์ใจ มองว่าเศรษฐกิจของประเทศกำลังประสบปัญหา นายพิชัยเป็นทรัพยากรบุคคลที่มี คุณค่ายิ่งอีกคนหนึ่งของสังคมไทย ปล่อยตัวนายพิชัย และเปิดโอกาสให้นายพิชัยได้มีส่วนร่วมเต็มที่ในการเสนอแนะมุมมองต่อปัญหาและทางออกของบ้านเมืองประเทศจะได้ประโยชน์มากกว่า,ด้านนายจาตุรนต์ ฉายแสง อดีต รมว.ศึกษาธิการ โพสต์เฟซบุ๊ก ว่า ที่ผ่านมานายพิชัยเสนอความเห็นที่เป็นประโยชน์ต่อบ้านเมืองอย่างมาก การวิจารณ์นโยบายและการแก้ปัญหาเศรษฐกิจเป็นตามหลักวิชาการและหลักการบริหาร หลายเรื่องพิสูจน์แล้วด้วยซ้ำว่านายพิชัยพูดไว้ถูกต้อง ถ้าทำตามแต่เนิ่นๆ คงลดความเสียหายไปได้ไม่น้อย แต่น่าเสียดายไม่ฟังกัน การจำกัดอิสรภาพนายพิชัยเป็นการส่งสัญญาณว่ารัฐบาลไม่ต้องการฟังความเห็นต่าง และไม่ต้องการให้ประชาชนรับรู้ความเห็นที่หลากหลาย จะส่งผลเสีย ถ้าผู้บริหารประเทศเลือกจะฟังแต่ความเห็นที่ตรงกับตนเพียงอย่างเดียวแล้ว ผู้ใกล้ชิดจะไม่กล้าทักท้วง จะเข้ารกเข้าพงไปด้วยกัน การปิดกั้นความเห็นต่างยังจะกระทบความเชื่อมั่นต่อระบบเศรษฐกิจ ต่อนโยบายและการแก้ปัญหาด้วย เพราะข้อมูลที่ให้โดยรัฐฝ่ายเดียวไม่น่าเชื่อถือ,ขณะที่นายกิตติรัตน์ ณ ระนอง อดีตรองนายกฯ โพสต์เฟซบุ๊กว่า จากกรณีที่นายกฯแสดงความเห็นต่อโครงการรับจำนำข้าวเปลือกของรัฐบาล และโครงการรถยนต์คันแรกนั้น เป็นความเข้าใจคลาดเคลื่อนอย่างมาก โครงการรับจำนำข้าวเป็นโครงการที่คุ้มค่า เพราะช่วยกลุ่มคนรายได้น้อยที่สุดในภาคเกษตรกรรม ได้ถึงร้อยละ 23 ตัวเลข 5 แสนล้านบาทที่ถูกหยิบขึ้นมากล่าวอ้างราวกับเป็นภาระความเสียหายนั้น เป็นเพดานเงินหมุนเวียน ที่ใช้ดูแลโครงการมาแล้วถึง 5 ฤดูการผลิต โดยยังมีข้าวในคลังที่มีมูลค่าหลายแสนล้านบาทที่ยังไม่ได้จำหน่ายออกไป การระบายข้าวล่าช้าจนเกิดเป็นต้นทุนที่เพิ่มเติมขึ้นมา รัฐบาลควรตรวจสอบว่าเกิดอะไรขึ้น สำหรับโครงการรถคันแรก นายกฯคงเข้าใจผิดคิดว่ารัฐบาลต้องไปเอาภาษีจากกองกลางมาจ่ายให้คนซื้อรถคันแรกจนเปรมปรีดิ์ ขอย้ำว่าเงินที่คืนเป็นเงินของประชาชนที่รัฐเก็บมาทั้งที่ไม่ควรต้องเก็บ ไม่มีใครจะอุตสาหะซื้อรถคันแรกมาจอดไว้ เพียงเพื่อหวังจะเอาเปรียบรัฐบาลด้วยการได้รับเงินของตนเองคืน พวกรำไม่ดีโทษปี่โทษกลองด้อยความสามารถ ถูกปลดออกก็ดีแล้ว ควรลบความทรงจำที่ถูกบิดเบือนไว้โดยทีมเดิมออก จะได้เดินหน้าแก้ไขปัญหาเศรษฐกิจให้ถูกทาง,นายนรวิชญ์ หล้าแหล่ง ทนายความ น.ส.ยิ่งลักษณ์ ชินวัตร อดีตนายกฯ กล่าวว่า พล.อ.ประยุทธ์ จันทร์โอชา เป็นนายกฯและหัวหน้า คสช. มีอำนาจตามรัฐธรรมนูญชั่วคราว มาตรา 44 แล้วออกมาให้ข่าวสรุปว่า โครงการรับจำนำข้าวก่อให้เกิดความเสียหายมากมาย ขณะที่คดีความยังอยู่ระหว่างการพิจารณาคดีของศาล บางส่วนยังอยู่ในระหว่างการไต่สวนของคณะกรรมการสอบข้อเท็จจริงความรับผิดทางละเมิด ซึ่ง พล.อ.ประยุทธ์ เป็นผู้ลงนามร่วมกับ รมว.คลัง เป็นผู้แต่งตั้งเอง จึงอาจมีผลกระทบต่อการพิจารณาคดีความของศาล และอาจมีผลกระทบต่อการสรุปข้อเท็จจริงของคณะกรรมการสอบข้อเท็จจริงความรับผิดทางละเมิด จึงขอเรียกร้องต่อ พล.อ.ประยุทธ์ได้โปรดอย่าชี้นำคดีความ ควรปล่อยให้เป็นตามครรลองของกระบวนการ ยุติธรรม และการทำงานของคณะกรรมการสอบข้อเท็จจริงความรับผิดทางละเมิด,เมื่อเวลา 09.30 น. ที่อาคารชาเลนเจอร์ อิมแพ็ค เมืองทองธานี พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานเปิดงานแสดงสินค้าอัญมณีและเครื่องประดับบางกอกเจมส์ แอนด์จิวเวลรี่แฟร์ ครั้งที่ 56 โดย พล.อ.ประยุทธ์กล่าวตอนหนึ่งว่า รู้สึกมีความสุข เพราะอยู่ท่ามกลางคนมีสตางค์ เนื่องจากเวลานี้รัฐบาลเจอแต่ปัญหา ประชาชนมีรายได้แตกต่างกัน โดยเฉพาะสินค้าเกษตร ขณะที่ธุรกิจอัญมณีและเครื่องประดับ ถือเป็นอีกหนึ่งรายได้ การส่งออก สร้างรายได้ 3.4 แสนล้านบาทต่อปี มีช่างฝีมือที่สร้างสรรค์ มีทักษะและประณีต แต่อยากให้ผลิตขนาดต่างๆเล็กลง เพื่อให้คนมีรายได้น้อยได้ใส่บ้าง ที่สำคัญยังเชื่อมโยงธุรกิจท่องเที่ยวการบริการ การโรงแรม และช่วงที่ต้องใช้เวลาเปลี่ยนผ่าน เพื่อทำให้ทุกอย่างถูกต้อง เอกชนต้องร่วมมือด้วย เชื่อว่ารัฐบาลชุดนี้ดูแลดีกว่าทุกรัฐบาลที่ผ่านมาแน่ อำนวยความสะดวก ไม่เคยรังแกใคร ลดการคอร์รัปชัน สร้างความไว้เนื้อเชื่อใจกับมิตรประเทศที่มาลงทุน ลดความหวาดระแวง ที่สำคัญได้สั่งรัฐมนตรีใหม่ไปแล้ว 3 เดือนนี้ทุกกระทรวงต้องเร่งทำงานในทุกมิติ,ผู้สื่อข่าวรายงานว่า หลังจาก พล.อ.ประยุทธ์ กล่าวเปิดงานแสดงสินค้าอัญมณีและเครื่องประดับบางกอกเจมส์ แอนด์จิวเวลลี่แฟร์ ครั้งที่ 56 ที่ห้องชั้นล่างของอาคารชาเลนเจอร์ อิมแพค เมืองทองธานี ได้ขึ้นไปชั้น 2 ของอาคารเพื่อเดินชมบูธแสดงสินค้า โดยมีนายสมชาย พรจินดารักษ์ ประธานสมาคมผู้ค้าอัญมณีเครื่องประดับและโลหะมีค่าแห่งประเทศไทย และนายกสมาคมผู้ค้าอัญมณีเครื่องประดับ พาชมงาน ปรากฏว่าทีมรักษาความปลอดภัย พล.อ.ประยุทธ์ได้เข้าไปกันและดึงตัวนายสมชายออก ในลักษณะที่ไม่รู้ว่านายสมชายเป็นใคร ขณะที่นายสมชายพยายามชี้แจงว่าตัวเองเป็นใคร และขอเข้าไปหานายกฯเพื่ออธิบายรายละเอียดของงาน แต่ รปภ.คนดังกล่าวไม่ยอม เอามือดึงเสื้อสูทบริเวณหัวไหล่ของนายสมชาย ทำให้นายสมชายไม่พอใจ พร้อมกล่าวเสียงดังว่า ทำไมไม่ให้เกียรติกันบ้าง ผมเป็นคนจัดงานนี้ พร้อมหันไปฟ้อง พล.อ.ประยุทธ์ว่า รปภ.ของท่านกันมากไม่ให้เกียรติกันเลย,ขณะที่นายกฯหันไปเห็นเหตุการณ์และตีมือรปภ.คนดังกล่าวพร้อมกล่าวว่า ต้องให้เกียรติท่านบ้าง ก่อนหันไปตำหนิ พ.อ.วรยุทธ์ แก้ววิบูลย์ ผู้บังคับการกรมทหารราบที่ 21 หัวหน้าชุดรักษาความปลอดภัย และภายหลังนายกฯเดินทางกลับทำเนียบรัฐบาล พ.อ.วรยุทธ์ ได้เรียกประชุมทีมรักษาความปลอดภัยนายกฯทั้งหมดทันที ด้วยสีหน้าเคร่งเครียด กำชับให้ระมัดระวังบุคคลที่เป็นวีไอพีในแต่ละงาน แยกแยะบุคคลให้ดี ส่วนเหตุการณ์ที่เกิดขึ้นมีการชี้แจงว่า เนื่องจากผู้จัดงานไม่ได้ส่งข้อมูลและรูปภาพของนายสมชายให้กับทีมรักษาความปลอดภัย จึงทำให้ไม่ทราบว่าเป็นเจ้าภาพจัดงานนี้,เมื่อเวลา 10.00 น. ที่วิทยาลัยป้องกันราชอาณาจักร (วปอ.) พล.อ.ประวิตร วงษ์สุวรรณ รอง นายกรัฐมนตรี และ รมว.กลาโหม เป็นประธานพิธีปิดหลักสูตรวิทยาลัยป้องกันราชอาณาจักรรุ่นที่ 57 โดยกล่าวตอนหนึ่งว่า ปัจจุบันประเทศอยู่ในระยะเปลี่ยนผ่าน ในปีหน้าจะเข้าสู่ประชาคมอาเซียน แต่ประเทศเรายังล้าหลัง ไม่มีความสามัคคี มีแต่ความขัดแย้งไม่สามารถเดินไปข้างหน้า หวังว่าทุกคนต้องช่วยกันนำพาประเทศ ไม่มีใครช่วยเราได้นอกจากพวกเรา ถ้าเปลี่ยนผ่านไปไม่ได้ เราจะเป็นประเทศที่ล้าหลังที่สุดในอาเซียน ปัญหาความขัดแย้ง ไม่เข้าใจกัน ต้องแก้ไขให้ได้ ถ้าไม่ผ่านห้วง 2 ปีนี้ จะเห็นอนาคตของประเทศชัดเจน โดยเฉพาะปัญหาเศรษฐกิจรุมเร้า ทั่วโลกลำบากเหมือนกัน ถ้าไม่ช่วยพัฒนากันแท้จริง ไม่สามัคคีกัน ปัญหาต่างๆ จะไม่สามารถแก้ได้,นายอนุสิษฐ คุณากร เลขาธิการสภาความมั่นคงแห่งชาติ (สมช.) กล่าวถึงกรณีที่นางกนกทิพย์ รชตะนันท์ รองเลขาธิการ สมช.ยื่นใบลาออกจากตำแหน่งว่า ยังไม่ได้อนุมัติ และได้คุยกับนางกนกทิพย์แล้วว่าอยากให้ความรู้ความสามารถที่ท่านมีอยู่มากมาย ได้มีโอกาสช่วยงานด้านความมั่นคง ไม่อยากพูดเรื่องส่วนตัวเรื่องนี้แล้ว เพราะไม่เกิดประโยชน์ต่อผู้จะมาดำรงตำแหน่งเลขาฯ สมช. ขอให้ยุติแล้วกัน เพราะเรากำลังทำหน้าที่ตรงนี้ให้ดีที่สุด ส่วนแนวคิดตั้งกระทรวงความมั่นคงยังเป็นแค่แนวคิด วิธีที่จะทำให้การทำงานง่ายขึ้นคือให้คนที่มีบารมี มีความรู้ความสามารถมาบูรณาการสั่งการ โดยจะบูรณาการงานความมั่นคง ทั้งงานป้องกันตามแนวชายแดน การป้องกันและบรรเทาสาธารณภัยต่างๆ รวมถึงการทำงานด้านการต่างประเทศบางส่วน ส่วนจะรวม สตช.ด้วยหรือไม่ยังไม่รู้
จากกรณีที่ พล.อ.ประยุทธ์ จันทร์โอชา นายกฯและหัวหน้า คสช.จะพิจารณาแต่งตั้งบุคคลเข้าร่วมเป็นคณะกรรมการร่างรัฐธรรมนูญชุดใหม่ มาทำหน้าที่ยกร่างรัฐธรรมนูญ โดยนายกฯระบุว่าได้มองบุคคลที่จะมาเป็นประธาน กรธ.อยู่หลายคน
ข่าวหน้า1,ข่าวการเมือง,ประยุทธ์ จันทร์โอชา,แต่งตั้ง,คณะกรรมการร่างรัฐธรรมนูญชุดใหม่,ยกร่างรัฐธรรมนูญ,ประธาน กรธ.,ลิขิต ธีรเวคิน,อมร จันทรสมบูรณ์,ข่าว,ไทยรัฐออนไลน์